《自灵岩登天平山次柳道传韵》
元代·干文传

范公命世才，志欲清禹甸。高名冠礼闱，直道行谏院。

气节凛霜柏，精神烂岩电。常怀天下忧，每恨党锢传。

买田赡贫族，貤恩贲幽竁。致君岂无术，不采羞自荐。

身未安朝廷，勋已树方面。稍亏一篑成，俄感两楹奠。

相业贻后昆，源深流益衍。峨峨天平山，先茔神所恋。

灵斿溯天风，□捷百夫牵。堂高庙貌尊，寺近法轮转。

帘静香更清，庭幽香逾茜。侯邦秩春祀，辟户丹青绚。

系牲有丰碑，孰敢易以面。忠孝结人心，异代民不倦。

兹游及初夏，乔木鸟声啭。遗搆指吴宫，往事鄙勾践。

至今十载后，红膏汗苍巘。青松自高卧，日出露光泫。

衣从空翠沾，杯带流霞咽。溪声碎珠玉，势若疾飞霰。

肩舆去如飞，侧径不容眄。人归华表鹤，石化洞中燕。

惟有白云居，不知陵谷变。一亭俯流泉，颇觉游览便。

龙门快先登，卓笔喜遥见。山形如罘罳，回合护台殿。

一宿赞公房，莲花催晓箭。芳题勒岩壁，清饮却歌扇。

平生子长游，奚暇论封禅。纪行诗固奇，属和语多谚。

真同雩咏归，宁狂不为狷。识琴谁似邕，知玉莫如卞。

作者简介：（1276—1353）元平江人，字寿道，号仁里，又号止斋。十岁能属文。仁宗延祐二年进士，授同知昌国州事。累升婺源知州，改知吴江州，所至皆有善政。顺帝时预修《宋史》，书成，擢集院待制，以礼部尚书致仕。识度凝远，喜接引后进，所取士后多知名。为文务雅正，尤长政事。有《仁里漫稿》。